டெல்லியில் ஜி.எஸ்.டி தின விழா கொண்டாட்ட நிகழ்ச்சிக்குப் பின் செய்தியாளர்களிடம் பேசிய நிதித்துறையைக் கூடுதலாகக் கவனித்துவரும் மத்திய அமைச்சர் பியூஷ் கோயல், "ஜி.எஸ்.டி-யால் நிதிப் பற்றாக்குறை ஏற்படும் என்ற பதற்றம் தற்போது தணிந்துவிட்டது. ஜி.எஸ்.டி மூலம் நடப்பு நிதியாண்டில் ரூ.12 லட்சம் கோடி வருவாய் இலக்கு நிர்ணயிக்கப்பட்டுள்ளது. என்றாலும், அதையும் தாண்டி ரூ.13 லட்சம் கோடி அளவுக்கு வருவாய் கிடைக்கும் என எதிர்பார்க்கப்படுகிறது. இதனால் ஜி.எஸ்.டி வரிவிதிப்பு முறை மிகப்பெரும் வெற்றிபெற்றுள்ளது. நாட்டின் பொருளாதார வளர்ச்சிக்கும் ஜி.எஸ்.டி மிகவும் உதவிகரமாக அமையும். வருமான வரி போன்ற நேரடி வரி வசூலை அதிகரிக்க ஜி.எஸ்.டி உதவுகிறது. நேரடி வரி வருவாய், கடந்த சில மாதங்களில் 44 சதவிகிதம் அளவுக்கு உயர்ந்துள்ளது. ஜி.எஸ்.டி அமலுக்கு வந்த பின்னர், வரி நடைமுறை எளிமையாக்கப்பட்டு இருக்கிறது" என்றார்.